I. Az ókori olimpiák története
Az olimpiák eredete, története sok gondot okozott a történelemkutatóknak az elmúlt évezredek során. Semmi biztosat nem lehet tudni arról, hogy mikor rendezték az első ókori játékokat, a fennmaradt írásos emlékek homlokegyenest mást mutatnak. Egy dolog biztos: megegyezéses alapon Kr. e. 776-tól, az első olimpiai győztes nevének ismeretétől számítjuk az antik Görögországból elindult mozgalmat.

Történészek szerint a peloponnészoszi játékok eredete a korai egyiptomi, valamint a krétai minoszi kultúrában keresendő. A két korszak szellemi és mozgáskultúrája egyesült és kiteljesedett Hellászban, s a dór hódítók segítségével egyfajta életformává vált.

Magának az olimpiai játéknak az eredete a görög mondavilágba nyúlik vissza, ahol Zeusz, Pelopsz, valamint Heraklész nevével hozzák összefüggésbe. A legelterjedtebb hiedelem utóbbi nevével kapcsolta össze az olimpiát; Heraklész állítólag apja tiszteletére alapította a versenyt, kimérte a szent ligetet (Altis), oltárokat állított a 12 főistennek, és elrendelte az ünnepek négyévenkénti megismétlését. Érdekes, hogy párhozamosan az Olympiában megrendezett versenyekkel Pythiában és Isthmusban is szerveztek hasonló szórakozást.

Az olimpiák kezdeti, hanyatló korszakában a polgárháborúkkal sújtott Hellászban Iphitus éliszi király volt az, aki a delphoi jósda tanácsára visszaállította, s tulajdonképpen a játékok egyeduralkodójává tette az olimpiát.

Eleinte a játékok egyetlen versenyszámból, a stadionfutásból álltak. Euszebiosz (Kr. u. 260-340) szerint Kr. e. 776-ban az éliszi Koroibosz nyert, aki szakácsként dolgozott. Miután ő volt az első olyan győztes, akinek a neve fennmaradt, az olimpiákat ettől a dátumtól számolják. A 14. olimpiától kezdve a kétszeres stadionfutás, majd a fegyveres futás (65. olimpia), a birkózás, a pentatlon (mindkettő a 18. olimpián), az ökölvívás (23. olimpia), a kocsiversenyek (25. olimpia), valamint a pankráció és a lóverseny (mindkettő a 33. olimpián) került fel a programba. Kr. e. 632-től (a 37. versenyen) kezdve a gyermekek, míg Kr. e. 396-tól (96. viadal) a kikiáltók és a trombitások olimpiáját is megrendezték.
Az eseményt a Zeusz oltárán meggyújtott láng fellobbanása jelezte, ezt követte a nagy verseny, ami voltaképpen egy 200 méteres síkfutás volt, az olümpiai stadion teljes hosszában. Jellemző, hogy erre az egyetlen, alig több mint fél perces attrakcióra 40 ezren gyűltek össze minden negyedik esztendőben.

A bajnokok listájáról kiderül, hogy első ízben az athéni Pantaklésznek sikerült dupláznia: nyert 696-ban és 692-ben is. Ő még társaihoz hasonlóan ágyékkötőben szaladgált, ám miután a megarai Orszippusz egy ízben mezítelenül állt rajthoz és győzött, mindenki követte a példáját, és attól fogva a sportolók mezítelenül küzdöttek a dicsőségért.

Ki hinné, hogy már az ókori olimpiák versenyzői is profik voltak? Nos, már maga az atléta szó is azt jelentette görögül, hogy "aki a díjért versenyez". Az első helyezettek pajzsot, gyapjúköntöst és olajág-koszorút kaptak, de előfordult, hogy pénzdíjban részesültek. Ez utóbbi található Homérosz Iliász c. művében is, ahol Akhilleusz, barátja, a Trója ostrománál elhunyt Patroklosz emlékére rendezett "gyászversenyen" is megjutalmazta a sportolókat.

A versenyek tisztaságára egyrészt egy tíztagú bírói testület vigyázott, amely bírságot vethetett ki, illetve el is tilthatta a renitenskedőket, másrészt a versenyzőnek is esküdni kellett, hogy tartózkodik a bírák, illetve sporttársai megvesztegetésétől, hogy mellőz minden szándékos sértést, hogy nem okoz halált, valamint vállalja, hogy a jelentkezés előtt 10 hónapon keresztül lelkiismeretesen edz.

Az olimpiai játékok Kr. e. az 5. században érték el virágkorukat, majd ettől kezdve hanyatlásnak indultak. Megszűnésük időpontját a történelem Kr. u. 393-ra teszi, amikor Nagy Theodosius császár egy állítólagos edictummal a kereszténység végleges megszilárdítása érdekében majdnem 11 századnyi fényes múlt után végleg beszüntette az olimpiai ünnepet. Azért, hogy 1503 esztendő elteltével egy francia úriember, Pierre de Coubertin báró újjáélessze a játékokat, s szervezésének köszönhetően 1896-ban, Athénban ismét elinduljon a világ legnagyobb sportmozgalma, az újkori olimpia.

Futás
Olympiában a futás négy fajtáját ismerték. A legismertebb a stadionfutás (kb. 200 méter) volt, amit a legelső olimpia óta (Kr. e. 776) megrendeztek. De meghonosodott a kétszeres stadionfutás (ami tulajdonképpen a középtávnak felelt meg), a hosszútávfutás (ami a mai 3 mérföldes versenynek felelne meg), valamint a fegyveres futás (amikor „menetfelszerelésben” kellett versenyt futni) is. A pálya mellett három buzdító tábla volt (ne hagyd magad, gyerünk, fordulj), melyekről a meztelenül futó versenyzők tájékozódhattak, hogy a táv melyik részén járnak.

Pentatlon
Az ókori öttusaversenyek Kr. e. 708-ban, a 18. olimpián rendezték meg először. Öt számból állt: diszkoszvetés, gerelyhajítás, távolugrás, futás és a birkózás. Utóbbi kettő szerepelt külön is a pánhellén játékokon, ám a diszkoszvetést, a gerelyhajítást, valamint a távolugrást csak a pentatlon részeként rendezték meg. Előfordult ugyan néhány elvetélt kísérlet az ökölvívás meghonosítására is az ötpróba berkein belül, ám a boksz külön sportágként jobban érvényesült. Különös bájt kölcsönzött a távolugró-versenyeknek, hogy azokat máig ismeretlen indíttatásból fuvolaszó mellett rendezték meg. Nem véletlenül nevezte Arisztotelész az öttusát a sportok királyának, mondván "a pentatlon a legjobb, mert kiválóan ötvözi az erőt és a gyorsaságot."

Birkózás
Plutarkhosz a legmesterkéltebb és legbonyolultabb atlétikai viadalnak nevezte az izomzatot és az ügyességet legjobban igénybe vevő sportágat. A görög mítoszok egyértelműen a férfierő megtestesítőjétől, Heraklésztől származtatják kialakulását, aki mint a legkiválóbb birkózó roppant erejével óriásokat és szörnyetegeket egyaránt legyőzött. Először a 18. olimpián szerepelt önálló versenyszámként. A birkózásban valószínűleg az volt a győztes, aki ellenfelét háromszor földre teperte. Számos fogás engedett volt, úgymint a gáncsolás, a fojtogatás (!), a kéz vagy az ujj kicsavarása. A helyszín általában az atlétikai versenyek színhelyén, a stadionban zajlott, lehetőségek szerint puha talajon.

Ökölvívás
Eleinte - a napjainkban használatos kesztyű elődjeként - ökörbőrből vágott szíjakkal tompították (?) az ütéseket a versenyzők, később azonban (ahogy a szakirodalom fogalmaz: az atlétika fejlődése miatt) kialakult több válfaj is. A szíjakra legtöbbször szegeket, de legalább ólombütyköket illesztettek, amelyek akár a vesztes halálát is okozhatták. A későkori írók említést tesznek a fülvédők használatáról, melyek legalább a fület óvták a nagyobb sérülésektől. A boksz legfőbb védnökének Apollo számított.

Pankráció
Az ökölvívásnak és a birkózásnak egyfajta keverékéből alakult ki a sportág, melyet sokan a legfáradtságosabb versenyszámnak tartottak. A szabályok szerint az álló küzdelem folytán mikor az egyik fél megingott, s a másik földre döntötte, addig hempergőztek egymást ütve, rúgva, fojtogatva, míg valamelyik teljes kimerülésben karját magasba nyújtva nem jelezte, hogy feladja a küzdelmet.

Lóversenyek
Minden ünnep versenyei közül a legérdekesebbek és leginkább közönségcsalogatóbbak a lóversenyek voltak. A görögök a verseny két fajtáját ismerték: a lovaglóversenyt, illetve a kocsiversenyeket. Az olimpiákon először a négyesfogatok versenyét rendezték meg (25. olimpia), ezt követte a versenylovaglás (33. olimpia), majd a kocsi- és lóversenyek. A versenyek a szabad mezőn folytak, a pályát hippodromnak nevezték. A lóversenyek általános elterjedése és közkedveltsége azt eredményezte, hogy idővel az előkelő úri nők is hódoltak a sportágnak. A legelső, kinek lovai díjai nyertek Olympiában, Agesilaus húga, Cynisea volt.

Ahogy a program bővült, úgy vált egyre népszerűbbé az esemény az ókori Görögországon kívüli résztvevők körében is. Nemsokára a makedón, aztán a római birodalom versenyzői is bejelentkeztek – az nagyobb ütközések idején pedig sikerült érvényt szerezni a hieromeniának, azaz a játékok egy hónapja alatt beszüntették a harcokat, hogy valamennyi résztvevő békében eljuthasson Olümpiába. E legendás olimpiai béke emléke ma is sokakban él, ám nem árt tudni, hogy a kései szakaszban bizony előfordult, a játékok időszakában is csörtettek át fegyveres hadak a szent ligeten, amelynek fáiról a bajnokok homlokát övező babérkoszorúk ágait vagdosták egyébként.

[image: image5.jpg]


   [image: image6.jpg]



Kissé meglepő, ám csak a hivatalos jutalom volt a babérkoszorú – a bajnokokat később ugyanakkora becsben tartották, mint manapság. A városállamokban nem egyszer életfogytig tartó étel-ital járt a legjobbaknak – és előfordult, hogy egy-egy klasszis átcsábítása háborúhoz vezetett! Minthogy a tét nagy volt, bizony, az ókorban is előfordult, hogy csalni próbáltak a résztvevők, például a versenybírák lefizetésével, sőt, megjelentek az olívából és egyéb magvakból, szeszekből kevert első teljesítményfokozók; bár ezeket azért erős túlzás volna doppingszernek nevezni…

Igencsak híres, történelmi személyiségek is megfordultak a küzdőtéren, így II. Fülöp makedón király, valamint fia, a históriát akkoriban igencsak felforgató Nagy Sándor. Később az őrült római császár, Néró szerzett kétes értékű bajnoki címeket, midőn egyedül indult a kocsiversenyen, és még ott is vissza kellett segíteni a kocsijába, miután kizuhant belőle – utána a költészeti viadalon már „papírforma” sikert aratott. A matematikában új fejezetet nyitó filosz, Pitagorasz pedig a krotoni delegáció orvosaként fordult meg Olümpiában.

Az ókori bajnokok közül a legeredményesebb a rhódosziak futója, Leonidász volt, aki egymaga 12 bajnoki címet mondhatott magáénak Kr. e. 164 és 152 között. Hírnévben ugyanakkor a krotoniak óriása, Milón rajta is túltett: miután győzött a fiúknak kiírt birkózásban, a felnőttek között öt (!) egymást követő olimpián diadalmaskodott 532 és 516 között.

Meztelen valóság
Két történet is ismert arra vonatkozóan, hogy az ókori játékok során a sportolók meztelenül, ruha nélkül versenyeztek. Az egyik sztori egy megarai futóról Orsipposról (más források szerint Orrhippos) szól, akiről először jegyezték fel, hogy Krisztus előtt 720-ban meztelenül teljesítette a stadionfutást, miután elveszítette a nadrágját.

A másik történet már inkább egy tradícióhoz köthető: a spártaiak hagyományosan ruha nélkül álltak rajthoz már a Kr. előtti nyolcadik századtól. Az egyelőre nem bizonyított, hogy Kr. e. 776-ban az éliszi Koroibosz vajon viselt el mezt vagy sem.

Büntetlenül az olimpián
Az ókori olimpiákat csak férfiak látogathatták, nők és asszonyok nem - kivételt csupán Démétér szűz papnője képviselt. Aki ezt a szabályt megszegte, azt a Typaion hegyről a szakadékba lökték. Egyetlen asszony akadt csupán, aki ellenállt ennek a szabálynak mégsem büntették meg. Kallipateira igazi sportolócsaládban nőtt fel: édesapja, három bátyja, unokaöccse, sőt fia is olimpiai bajnok volt. Amikor férje meghalt, Kallipateira átvette fia edzésének irányítását. Az olimpiára aztán férfinak álcázva bejutott, ám Peisirodos győzelmekor izgalmában ledobálta álruháját, leleplezve ezzel asszonyi mivoltát. A büntetést csak családja sportsikereire való tekintettel úszta meg. Ellenben esete precedenst teremtett: ettől kezdve az edzőknek minden olimpiai előtt meztelenül is meg kellett mutatkozniuk, kizárva a csalás lehetőségét.

Bár a közhiedelem szerint az ókori játékokon kizárólag férfiak vehettek részt, és a nőket még a nézőtérre sem engedték be, a feljegyzések tanúsága szerint igenis jártak hölgyek az olimpián, sőt, versenyeztek és nyertek is: a négyesfogatoknál a spártai Kyniska kétszer is győzött Kr. e. 396-ban és 392-ben.

A római birodalom felülkerekedésével a játékokra is szomorú korszak köszöntött: az utolsó időszakban, Néró uralma idején elmozdították az eseményt az állandó, négyévenkénti időpontokról, a versenyek egy részét Itáliában rendezték – az utolsó bajnokról egy 369-re datált emlék tanúskodik: Örményország hercege, Varaszdatész győzött a bokszolók között. Hogy az ezt követő két évtizedben mi történt, a mai napig nem tudjuk – csak azt, hogy kereszténység felé fordult birodalom feje, Theodosziusz császár 393-ban betiltotta az olimpiai játékokat, mint pogány rendezvényt. Azaz 1100 évnyi versengés után 1500 év szünet következett – az olimpia 1896-ban éledt újjá.

II. A modernkori olimpiák
Jóllehet sok kísérlet történt korábban, hogy újjáélesszék az olimpiai játékokat, végül egy francia nemes, Pierre de Coubertin báró elhivatottsága és kitartása kellett ahhoz, hogy ismét útjára induljon e csodálatos történet.

A hőskor
Az 1889-es párizsi világkiállításon egy, az ókori Olümpiáról kiállított makett inspirálta Coubertint, aki egy 1892-es sportkonferencián először vetette fel a játékok újbóli megrendezésére vonatkozó ötletét, de ott lehurrogták. Két évvel később aztán ő maga hívott össze egy konferenciát, amely immár sikert hozott: a meghívottak egyetértettek, hogy a századfordulón induljon újra az olimpia, Coubertin pedig szülővárosát, Párizst gondolta első helyszínnek 1900-ban. Hanem a görög küldöttség lelkesedése oly rendkívüli volt, hogy végül úgy döntöttek, már 1896-ban nekivágnak, a helyszín pedig – miután Olümpiában csupán romok emlékeztettek a hajdanvolt eseményekre – Athén lesz. Igaz, a görög kormányzat tudomást sem vett a kezdeményezésről, az előkészületek pedig olyan ramaty állapotban voltak 1895-ben (addig bélyegek és medálok eladásából igyekezett pénzt csiholni a görög szervező bizottság), hogy Coubertin báró az „alapító atyák” közül felkérte Kemény Ferencet, a Nemzetközi Olimpiai Bizottság magyar tagját, hogy járja körbe a lehetőséget, Budapest és a magyar kormány hajlandó-e beugrani Athén helyett. Sajnos, a kultuszminisztérium illetékese Keménynek azt válaszolta, „nem látják időszerűnek” a játékok megrendezését – bár nem tudható, pozitív válasz esetén valóban Budapestre költöztették volna-e a milleniumi ünnepségekkel „felhabosítandó” olimpiát, vagy inkább Coubertin akarta ezzel ösztökélni a görögöket.

Ami tény: a hellének ezután beleerősítettek, s miután egy dúsgazdag kereskedő, Georg Averoff egymillió drachmát adományozott a szervezőknek, fel tudták újítani a ma is varázslatosan pompázó olimpiai stadiont (amelyet eredetileg Kr. e. 330-ban építettek). Magát a parádét Coubertin vezényelte, az ő találmánya volt a megnyitó és a záróünnepség, és emellett nagy befolyása volt az első játékok programjára is.

Igaz, az időpont megválasztása nem volt éppen a legtökéletesebb: április 6-án György király megnyitottnak nyilvánította a játékokat, 14 ország 245 – kizárólag férfi – sportolója pedig másnap elkezdte a küzdelmeket. A szárazföldön rendben ment minden – az első bajnok az amerikaiak hármasugrója, James Connolly volt, aki otthagyta a Harvardot a játékok miatt, s visszatérve hiába magyarázta, miért volt távol, gondolkodás nélkül kirúgták.

A vizes eseményeknél viszont érződött a tavasz „lehelete”: az evezős és a vitorlás-versenyeket nem tudták megrendezni, az úszást pedig egy napon zavarták le – a 11 fokos tengervízben. Fölényét látva állítható, Hajós Alfréd csak azért nem háromszoros olimpiai bajnok, mert a műsorért felelősekben fel sem vetődött, hogy egy úszó valamennyi számban rajthoz állhat. Gyors egymásutánban rendezték ugyanis a 100, az 500 és az 1200 méteres számot: alig fejeződött be a 100, máris indult az 500, Hajós ezt nem vállalhatta, viszont az 1200-ra visszament. Már a 100 sem volt kellemes, de itt a szó szoros értelmében az életéért küzdött, ráadásul a rajthoz kivonult hajók egytől egyig visszamentek az öbölbe – naná, mindenki kíváncsi volt a befutóra. A szörnyű hideg vízben, zsírral bekent testtel haladt Hajós, s nyert végül is másodszor, így állítva fényes pályára a magyar olimpiai csapatot: ha versenyzőink részt vettek a játékokon, sohasem tértek meg aranyérem nélkül.

Olimpiát az ókor óta 1896-ban rendeztek újra. Ahogyan ma sem, úgy régen sem volt olimpia szervezési bakik, fantasztikus eredmények, hatalmas tragédiák, bukások, példaértékű sportszerűség, csalás és furcsaságok nélkül. Íme egy csokorra való az elmúlt 108 év olimpiáinak történéseiből.

1896, Athén

Az első újkori olimpiát Athénban, tradicionális helyszíneken rendezték. Legnagyobb érdeklődés a maratoni futást övezte. Egy üzletember lánya kezét és egymillió drachma hozományt ajánlott fel a győztesnek - amennyiben görög az illető. A bajnok jutalma volt még tíz tonna édesség, egy szabó pedig vállalta, hogy élete végéig ellátja ruhával az első helyen célba érkezőt. A közönség és a rendezők legnagyobb örömére a görög Szpiridon Luisz levélkézbesítő nyerte a számot, akinek pihenni és pár pohár bort elfogyasztani is volt ideje futás közben.

Az úszó számokat a Zea-öbölben rendezték, melynek vize április lévén 10-12 Celsiusos volt. Ilyen körülmények között született meg az első két magyar aranyérem, hiszen Hajós Alfréd a "magyar delfin" megnyerte a 100 majd az 1200 méteres gyorsúszást.

Az 1896. április 6-15-ig zajló első újkori olimpián 13 ország alig 300 sportolója találkozott 9 sportág (atlétika, úszás, vívás, kerékpár, torna, tenisz, lövészet, súlyemelés, birkózás) 43 kategóriájában. Magyarország összesen 2 aranyat, 1 ezüstöt és 3 bronzérmet szerzett.

Világkiállítások árnyékában
Az athéni játékokat nem követte fényes folytatás, miután Coubertin ragaszkodott régi elképzeléséhez, és az 1900-as eseményt Párizsba vitte (pedig sokan mondták: Athénben kellene megrendezni, mindig). A báró úgy gondolta, a szülővárosában rendezett világkiállítás kellő népszerűséget garantál majd az olimpiának – ám kisvártatva kiderült, az elképzelésre illik a mondás, hogy pillanatnyilag látszott jó ötletnek…

1900, Párizs - A "zűrzavar olimpiája"

Ebben az évben, az olimpiai játékokkal egyidőben Párizsban világkiállítást is rendeztek, és itt mindenki megcsodálhatta az 1889-ben épült Eiffel-toronyot. Ez a két esemény szinte minden figyelmet elvont az olimpiáról. A három hónapig tartó eseményen 22 ország versenyzői vettek részt, akiknek a szervezetlenség miatt maguknak kellett kideríteni, hogy mikor és hol versenyeznek. A pályák minősége sem volt kielégítő: a 100 méteres síkfutás pályája például emelkedett, a maratoni pálya pedig a város utcáin volt kijelölve, de olyan hanyagul, hogy több versenyző egyszerűen eltévedt.

A világkiállítás szervezői ugyanis kiegészítő eseménnyé degradálták az olimpiát, amely heteken-hónapokon át zajlott az expo mellett, ám sok sportoló a haláláig nem tudta, hogy az ötkarikás játékokon szerepelt, a dobogósok többsége nem érmet, csupán kupákat kapott, sőt, még az amatőr szellem is sérült, hiszen a párbajtőr-verseny győztese, Albert Ayat még egy 3000 frankos jutalmat is átvehetett. Több számban különböző nemzetek képviselői versengtek egy csapatban – például kötélhúzásban! –, megoldhatatlan feladat elé állítva a statisztikusokat. Persze, az igazi nagy és máig megoldatlan rejtély a holland evezősnyolcas kormányosának kiléte: miután a sajátjuk elveszett a tömegben, az egység tagjai egy francia kisfiút kértek fel a szerepre, aki végül a győztes nyolcasnak vezényelt, majd a verseny végén eltűnt. A szabályok értelmében ő is olimpiai bajnoknak számít – ám történészek sora kísérletezett hasztalan azzal, hogy kiderítse, ki volt a játékok történetének minden valószínűség szerint legfiatalabb bajnoka.
A legeredményesebb magyar sportoló Bauer Rudolf volt, aki aranyérmet szerzett diszkoszvetésben. Mellette ezüst és bronzérmet nyert Halmay Zoltán úszó.

1904, St. Louis

Négy évvel később még sanyarúbbá vált a helyzet: St. Louisban szintén a világkiállítás mellékzöngéjévé silányult az olimpia azok után, hogy az amerikaiaknál az expo szervezői megfenyegették az érdekelteket, nagy elleneseményt szerveznek, ha a NOB által eredetileg jelölt Chicagóban rendezik meg a játékokat. Theodore Roosevelt elnök is St. Louis mellé állt – a kérdés pedig eldőlt. Coubertin sejtette, mi következik, el sem utazott a tengerentúlra – és hasonlóképpen gondolkodott egy sor ország. Az 1900-ban elindult nemzetek fele küldött sportolókat, a 84 olimpiainak tekintett eseményből csupán 42 olyan akadt, amelyiken nem kizárólag amerikaiak vettek részt. Pedig itt honosodott meg az egyik legfontosabb hagyomány: először osztottak háromféle érmet a legjobbaknak. Míg Athénben csak az első kettő kapott medáliát – ezüstöt és bronzot – St. Louisban debütáltak az aranyérmek.

Ez az olimpia is a soros világkiállítás árnyékában került megrendezésre, ráadásul összesen 12 országból érkeztek sportolók. A 687 résztvevő közül több mint 500-an amerikai színekben indultak. A 100 méteres síkfutást egy sziú indián nyerte, vízilabdában csak amerikai csapatok indultak. A maratoni futást Thomas Hick nyerte 3 óra 29 perces idővel, emellett ő "doppingolt" először az újkori olimpiák történetében - csapattársaitól fájdalomcsillapító tablettákat kapott futás közben. A négyfős magyar csapat 2 arany (Halmay Zoltán 50 és 100 yardos gyorsúszás) egy ezüst és egy bronzéremmel tért haza.

A játékok a helyükre kerülnek
1908-tól állt helyre a világ rendje – még ha kicsit nehezen is. Eredetileg Róma kapta meg a rendezés jogát, ám a Vezúv kitörése keresztülhúzta a számításokat, az olasz kormány minden forrást Nápoly újjáépítésére költött, és visszaadta a felkérést – így esett a választás Londonra.

1908, London

[image: image16.jpg]



Ez már egy sokkal jobban szervezett olimpia volt, bár itt is történtek furcsaságok: a 400 méteres síkfutás döntőjébe 3 amerikai és 1 angol versenyző jutott be. Amerikai győzelem született, de a bírák megismételtették a versenyt, mondván a brit versenyzőt meglökték futás közben. Ezt azonban a három amerikai nem ismerte el és nem voltak hajlandóak még egyszer rajthoz állni, így az angol Halswelle egyedül futott döntőt.

Ezen az olimpián alakult ki a végleges maratoni táv, ugyanis a rendezők a 42 kilométert megtoldották még 195 méterrel, hogy a királyi család jobban láthassa a beérkezőket a windsori kastély teraszáról.

A britekben nem kellett csalódni: új létesítményekkel várták a résztvevőket, és egy újabb újdonsággal: a megnyitón először meneteltek be a sportolók az olimpiai stadionba hazájuk zászlaja mögött. A kiváló szervezés az olimpia végén okozott drámai pillanatokat: a maratoni futásnál az olasz Dorando Pietri érkezett elsőként a stadionba, ám annyira elkészült az erejével, hogy ötször is összeesett – végül a segítőkész versenybírók átvonszolták a célvonalon; ezért viszont később a zsűri kizárta, idegen segítség igénybe vétele miatt (győztesnek pedig az amerikai Johnny Hayest hirdették ki). A játékok ekkorra már kinőtték magukat annyira, hogy Pietri drámájának híre bejárja a földet, az olaszt mindenütt hősnek tekintették. Ennek ürügyén hangzott el a mai napig emlegetett mondat: „Az olimpián nem a győzelem a fontos, hanem a részvétel.” Ezt Coubertinnek tulajdonítják, valójában első ízben a Pietri drámájáról szentbeszédében is megemlékező pennsylvaniai érsek mondta a szószéken, egy vasárnapi misén.

A magyar atléták összesen kilenc érmet – három arany, négy ezüst és két bronz – szereztek, sikerszámunk a vívás volt: Fusch Jenő, aki egyéniben és csapatban is aranyérmes lett.
[image: image17.jpg]



1912, Stockholm

A svédek igazán kitettek magukért, és megrendezték az első igazán jól szervezett újkori olimpiát. Itt képviseltette magát először minden kontinens, itt használtak először elektromos időmérőt és célfotót.

A legnagyobb csúcsot itt a görögök egy atlétája Constantinos Tsiklitiras érte el, aki 3, 37 méteres ugrással lett a helyből távolugrás (!) győztese.

A London által felállított standard még tovább javult Stockholmban: a ’12-es játékok szervezőbizottságának teljesítménye sokáig volt etalon a következő évtizedekben. További újdonságként a svédek hangosbemondón tájékoztatták a közönséget. Igaz, az ország erkölcsi normáira hivatkozva az ökölvívást száműzték a programból – a NOB ezt követően döntött úgy, hogy kevesebb beleszólást enged a rendező országnak a műsort illetően. Stockholm egyébként a „legkitartóbbak” olimpiájaként vonul be a történelembe: az országúti kerékpáros-verseny például minden idők leghosszabb ötkarikás sporteseménye volt mindent egybevéve – 320 kilométeres (!!!) pályát jelöltek ki a rendezők, amit a győztes 10 óra 42 perc alatt teljesített… Birkózásban a meccsek hossza vált rekorddá: egy kilenc és egy tizenegy órás összecsapás emlékét őrzik a krónikák.
Ezen az olimpián a korábbi eredmény ismétlődött: a vívók és Fusch Jenő ismét 1-1 aranyérmet nyertek. A sportlövő Prokopp Sándor hozta el hazánk 3. aranyérmét. Összesen 3 arany, 2 ezüst és 3 bronz a végeredmény.

A két világháború között
A stockholmi játékokkal (1912) mondhatni, lezárult a hőskor. Egyfelől brutálisan, az első világháború által, amelynek áldozatul esett az 1916-os olimpia, amelyet eredetileg Berlinben rendeztek volna meg. Másfelől az 1920-ban újrainduló mozgalom elindult a szervezettség, kiszámíthatóság útján: a játékok többé nem váltak másodrendű eseménnyé, egyre inkább az elsőszámú sporteseménnyé nőtték ki magukat, a ’24-es párizsi olimpiáról például már ezer újságíró tudósított.

Ugyanakkor épp a ’20-as játékokon szólt bele először a politika a rendezvény lefolyásába: az első világháborúban vesztes országokat (Németország, Magyarország, Ausztria, Törökország és Bulgária, valamint Szovjet-Oroszország) annak ellenére nem hívták meg Antwerpenbe, hogy Pierre de Coubertin báró határozottan tiltakozott e nációk kizárása ellen.

1920 Antwerpen

A belgáknak minden igyekezetük ellenére sem sikerült sikeres olimpiát rendezniük. Nézők hiányában iskolás gyerekeket vezényeltek ki a lelátókra.

Mindazonáltal a belgiumi újrakezdés több, ma is élő hagyományt indított útjára: Antwerpenben jelent meg először az ötkarikás olimpiai lobogó, és a megnyitó ünnepségen itt hangzott el először a sportolók esküje. Antwerpen más szemszögből is szolgált néhány maradandó emlékkel: a zseniális olasz vívó, Nedo Nadi hatból öt számban nyert aranyérmet, azaz mindhárom fegyvernemben bajnok lett. A győztes amerikai rögbisek között szerepelt az a Daniel Carroll, aki 1908-ban ausztrál színekben is bajnok lett – a mai napig ő az egyetlen, aki két országnak is „szállított” aranyérmet. Egy másik amerikai, Eddie Eagan ökölvívásban győzött – tizenkét évvel később pedig a bobosok között lett első: ő az egyetlen, aki a nyári és téli játékokon is bajnok tudott lenni. Antwerpenben még akadt pár furcsaság: volt jégkorongtorna (először és utoljára), kötélhúzás (utoljára), továbbá a finn dingik vitorlásversenyét – az ötkarikás történetben szintén egyedülálló módon – két országban rendezték meg, minthogy az első futam még belga felségvizeken zajlott, a másik kettő pedig a holland partoknál, azon egyszerű okból, hogy mindkét induló holland volt…
1924 Párizs
Négy évvel később Párizs feledtette az 1900-as kudarcot, kiválóan szervezték meg a franciák a játékokat, amelyen immáron 44 nemzet vett részt, rangot adva az eseménynek. Itt találkozunk először a „Citius, Altius, Fortius” jelmondat (Gyorsabban, Magasabbra, Erősebben), míg a záróünnepélyen először vonták fel rituálisan a három lobogót, a rendező ország és a következő házigazda nemzeti zászlaját és az olimpiait.

Ebben az évben már hivatalosak voltak a játékokra a magyar, osztrák és török sportolók is, de a németek továbbra is távol maradtak. Az olimpia sztárja Paavo Nurmi futó volt, aki hat nap alatt ötször állt rajthoz és mindannyiszor győzött is. Öt aranyérmet nyert 1500 és 5000 méter egyéniben, 3000 méteres váltóban, 10 650 méteres mezei futás (!) egyéniben és váltóban is. Ráadásul az 1500 és az 5000 méteres verseny rajtja között csak 2 óra telt el.

A magyar színekben 2 aranyérem született: Halasy Gyula sportlövő és Posta Sándor vívó nevéhez köthetők ezek. 4-4 ezüst és bronz került még haza ekkor a sportlövészet, vívás, atlétika, birkózás és az úszás révén.
1928 Amszterdam - A "béke és harmónia olimpiája"

A háborús ellentétek áthidalására az 1928-as olimpia rendezési jogát a semleges Hollandia, azon belül is Amszterdam kapta meg. 46 ország legjobbjai között végre feltűntek a németek, ám a rendezési hiányosságok e diplomáciai siker ellenére sok problémát okoztak. A megnyitón például egy stadionőr megsértette a francia csapat tagjait, akik majdnem hazautaztak. Ennek ellenére inkább a békés törekvések jellemezték a rendezvénysorozatot. A békés és harmonikus hangulatra jó példa Henry Pearce ausztrál evezős, aki a negyeddöntőben megállt, hogy elengedjen egy a folyót keresztbe átszelő vadkacsa családot. A futamot és később az aranyérmet így is megnyerte.

A megnyitó ünnepségen először gyulladt meg az olimpiai láng a Jan Wils tervezte torony tetején. 1928-ban alakult ki a nemzetek bevonulásának ma is ismert prokollja: azaz a görögök elsőként, a rendező ország – esetünkben Hollandia – utolsóként lép be a megnyitón a stadionba.
1912 óta először szerepeltek újra német versenyzők is, valamint először indulhattak nők is atlétikai számokban - bár ezt IX. Pius pápa és az olimpiától távolmaradó Coubertin helytelenítette. A hölgyek korábban csak íjászatban, teniszben, golfban, korcsolyázásban, vitorlázásban, úszásban és vívásban indulhattak. Utóbbi tőrvívószámában a hatodik helyen végzett Tary Gizella lett első női olimpiai pontszerzőnk.

Először fordult elő, hogy ázsiai atléta nyert aranyat: a japánok hármasugrásban, úszásban diadalmaskodtak, míg India gyeplabdában nyert aranyat. A másik nagy sorozat Magyarország nevéhez fűződött: 1928-as a kardcsapat-sikert még zsinórban hat győzelem követett.

Amszterdamban a magyar származású Jonny Weissmüller két arannyal gyarapította éremkollekcióját, ezüstérmet szerzett (Németország mögött) férfi vízilabda-válogatottunk. A magyar küldöttségnek (5 arany, 5 ezüst) azonban bőven volt oka az örömre is. Kezdve azzal, hogy a szellemi olimpia irodalmi versenyében dr. Mező Ferenc "Az olimpiai játékok története" című munkája aranyérmet ért. További első helyeinket kardcsapatunk, Terstyánszky Ödön egyéniben és csapatban, Keresztes Lajos és Kocsis Antal szerezte. Magyarország a 9. helyen zárt az éremtáblázaton, amelynek első három helyét az Egyesült Államok, Németország és Hollandia foglalta el.

(Weissmüller sportpályafutása után a filmvásznon is maradandót alkotott, minden idők legjobb Tarzanjaként 1932 és 1948 között 12 filmben szerepelt, majd még 10 kalandfilmben kapott kisebb-nagyobb szerepet.)

A 30-as évektől mind a tengerentúlon, mind Európában a korszak legimpozánsabb, legszínvonalasabb, leggrandiózusabb olimpiáit rendezték a két világháború közötti időszakban. 1932-ben Los Angeles, 1936-ban Berlin kápráztatta el a világot, a versenysorozat emelkedő presztízsét csupán a II. világháború kitörése akadályozta meg.
Ha azt mondjuk, hogy 1928-ban Amszterdam nagy olimpiát rendezett, akkor 1932-ben Los Angeles, majd négy évvel később Berlin gigantikusat. Az amerikaiak óriási reklámkampányt csaptak a játékok mellett, a felfokozott hangulatot jól jellemzi, hogy a megnyitóra megtelt a 105 ezer fős befogadóképességű Coliseum. S még egy csúcs: az olimpián 32 olimpiai és 20 világcsúcs dőlt meg. Ami a nézőszámot illeti, Berlin Los Angelesen is túltett. Itt 110 ezren szorongtak a megnyitón, a játékok alatt 4,5 millió jegyet adtak el, s volt olyan nap, amikor 240 ezren tekintették meg a versenyeket!

1932 Los Angeles - impozáns és grandiózus

Soha nem csaptak még akkora reklámot az olimpiának, mint tették 1932-ban. Az 1929-ben kirobbanó nagy gazdasági világválság elsősorban az amerikai kontinenst (majd ennek utórezgéseiként az egész világot) rázta meg; ennek ismeretében meglepő, hogy három esztendővel később mind a téli (Lake Placid), mind a nyári olimpiát (Los Angeles) az Egyesült Államok kapta meg. Persze az "Angyalok Városát" nem érte váratlanul a felkérés: a Coliseum, azaz az olimpiai stadion már 1924 óta készen állt. A fogadtatás mindenkit lenyűgözött, talán éppen az egyik legnagyszerűbb újítás, az olimpiai falu miatt. A Csendes-óceánhoz közel, egy nagy ovális mezőn 800 faház várta a férfiversenyzőket (a nőket a város legelőkelőbb szállodájában látták vendégül).
Los Angeles már a nagy világválságot követő évek olimpiája volt, ennek megfelelő körülményekkel és részvételi adatokkal: kevés náció engedhette meg magának, hogy nagyobb csapatot küldjön – vagy elutazzék. Financiális megfontolásokból nem húzták túl hosszúra a programot: míg 1900 és 1928 között egy olimpia sem tartott 79 napnál rövidebb ideig, addig Los Angelesben 16 nap alatt bonyolították le az összes versenyt, ami azóta is zsinórmértékül szolgál valamennyi szervezőnek. 1932-ben állhattak először az érmesek győzelmi dobogón, miközben a zászlajukat felvonták.
Magyarországot 58 sportoló képviselte, legeredményesebb sportolónk Pelle István tornász volt, aki 2-2 aranyat és ezüstöt szerzett. Rajta kívül kétszeres olimpiai bajnok lett még Piller György kardvívó. Ezen az olimpián született a magyar tornasport és a magyar vízilabdasport első olimpiai bajnoki címe, és ez volt az első olimpiai részvétele Gerevich Aladár vívónak, aki később a legeredményesebb magyar olimpikon lett.

1936, Berlin - siker a háború árnyékában

Négy évvel később Berlin lett a házigazda, igaz, a németek már 20 esztendeje (az 1916-os elmaradt verseny óta) vártak az alkalomra. Az 1931-es odaítélést követően ugyan egyszer, a nemzetiszocialista párt hatalomra kerülésekor a Nemzetközi Olimpiai Bizottság megpróbálta visszaszerezni a rendezés jogát, ám Berlin hitesküvel (Adolf Hitler pedig némi pénzadománnyal) vállalta a verseny sikeres lebonyolítását. A grandiózus Olimpiai-stadion azonban mindenkit meggyőzött, Hitler összesen 25 millió dollárt költött arra, hogy a játékok külsőségek tekintetében megfeleljenek. A berlini volt az első esemény, amelyen megjelent a tévéközvetítés valamilyen formája – a város 25 pontján nagy kivetítőkön lehetett nyomon követni az eseményeket.

Berlinben gyújtották meg először az olimpiai lángot, amely a versenyek kezdetétől a záróünnepségig égett a hatalmas sportlétesítmény fémfáklyájában. A lángot egyébként váltó formájában vitték Olümpiából a német fővárosba – ez volt eddig az egyetlen alkalom, amikor az olimpiai láng keresztülhaladt hazánk területén. Az olimpián csupán két európai ország, a Szovjetunió (Hitler nem hívta meg), valamint Spanyolország (a versenyzők a polgárháború miatt a versenyek kezdete előtt utaztak haza) nem képviseltette magát.

Az olimpiai helyszíneket zsúfolásig megtöltő közönség felemelt karokkal és harsogó "Sieg Heil!" kiáltásokkal fogadta a német győzelmeket. Mindezt 38 alkalommal tehette, s a házigazdák 38 arany- 31 ezüst-, 32 bronzérmükkel a legeredményesebb nemzet lettek, megelőzve az Egyesült Államok (24-21-12) és a szenzációsan szereplő, 10-1-5-ös mérleggel záró Magyarországot!

A "fehér olimpia" legnagyobb csillagát Jesse Owensnek hívták. A színes bőrű 23 éves atléta négy aranyérmet szerzett, a két sprintszámban (100 és 200 méteres síkfutás), a 4x100 méteres váltóban és távolugrásban. Ám Hitler elismerését mégsem tudta kivívni, hiszen volt egy "hibája": négernek született. A színes bőrűek alsóbbrendűségét hirdető Führer nem volt hajlandó gratulálni Owensnek. (Owens az 1935-ös bajnokságon amúgy egy új Guiness-rekordba illő csúcsot is felállított: 45 perc alatt hat világcsúcsot ért el.) Először mutatkozott be a kosárlabda, a férfiak fináléjában, szakadó esőben az Egyesült Államok 19-8-ra verte Kanadát.

Magyarország 216 sportolóval vett részt. Tizenhat érmet – tíz arany-, egy ezüst- és öt bronzérmet – nyertünk, és ezzel a nem hivatalos éremtáblázaton a harmadik helyet szereztük meg. A legeredményesebb magyar sportoló, Kabos Endre vívó két aranyéremmel. További aranyérmet nyert: Csák Ibolya magasugró, Csík Ferenc úszó, Elek Ilona vívó, Harangi Imre ökölvívó, Kárpáti Károly, Lőrincz Márton és Zombori Ödön birkózó, a kardvívó és férfi vízilabda csapat.
Az amatőrkorszak (1948-1968)
A második világégésnek nem egy, hanem két olimpia esett áldozatul. Az 1940-est Tokiónak ítélték, ám amikor Japán lerohanta Kínát, Helsinkinek adták át a jogot. Csakhogy a szovjet csapatok nemsokára elözönlötték Finnországot – a NOB pedig kénytelen volt lefújni az eseményt. Reménykedtek, hogy négy év múlva Londonban randevúzhatnak a világ legjobbjai, ám a háború még nem ért véget – a játékok így 1948-ban folytatódhattak.

1948, London - béke a romok között

A második világháború felmérhetetlen károkat okozott a sport világában is. Emberek milliói pusztultak el a hadszíntereken, vagy a különböző fogolytáborokban - közöttük legendás sportolók, olimpiai bajnokok. Mégis 1948-ban, három évvel a háború után ismét fellángolt az eszme, amely "tűzbe" borította a kontinenst. London, ha visszafogottan is, de ünnepelt.
Amikor 1948-ban már tényleg lehetett olimpiát rendezni, London várta a világ sportolóit, leszámítva a világháború vesztes nagyhatalmai, Németország és Japán képviselőit. A szovjetek sem indultak, csak "megfigyelőként" jelent meg néhány sportvezetőjük Londonban, ahol az angolok még együtt éltek a háborús pusztítások következményeivel. Majdnem mindent csak jegyre lehetett kapni, nem állt helyre tökéletesen a közlekedés, s a német bombatámadások nyomait sem sikerült még eltüntetni. Arról természetesen szó sem lehetett, hogy új sportcsarnokokat építsenek, a meglévőket próbálták úgy-ahogy rendbe hozni, a versenyzőket pedig olimpiai falu helyett egyetemi kollégiumokban helyezték el. A briteknél általában jóval több szenvedést átélt nemzetek sportolóinak azonban eszükbe sem jutott reklamálni.

Amikor 12 évnyi megszakítás után egy cambridge-i egyetemista, John Mark, az olimpiai fáklyával befutott a Wembley-stadionba, 84 ezer néző felállva tapsolt. A XIV. olimpiát a béke versenyének szánták, s a romos angol fővárosban mindent meg is tettek, hogy ez legyen a játékok végkicsengése
London minden igyekezete ellenére sem rendezhetett tökéletes olimpiát. Hiányzott az olimpiai falu, sok nehézséget okoztak a távolságok, sőt a bíráskodás is hagyott kívánnivalót maga után. (Ökölvívásban például közel 20 bírót kellett kizárni.) A játékokat VI. György, angol király nyitotta meg 59 ország 4689 sportolója előtt.

A magyarok teljesítményére sem lehetett panasz, bár a háborúban több olimpiai bajnokunk is meghalt. Világhírű kardvívóink közül Garay János Matthausenben, Petschauer Attila Davidovkán (utóbbi életét dolgozta fel Szabó István "A napfény íze" című filmjében) halt meg, Kabos Endre pedig a Margit-híd felrobbanásakor vesztette életét. Az úszósport legnagyobb veszteségét Csík Ferenc halála jelentette; Berlin bajnoka egy soproni bombatámadás során hunyt el. Senki sem hitte volna, hogy a berlini 10 aranyérem megismételhető, csupán az a 128 magyar sportoló (107 férfi és 21 nő), aki elutazott Londonba. Sőt, az érmek számát tekintve még felül is múlták a tizenkét évvel korábbi diadalt.
Magyarország 129 sportolóval nevezett. 10 aranyat, 5 ezüstöt és 13 bronzot nyertünk. Gerevich Aladár, Elek Ilona, Csík Ferenc, Bóbis Gyula birkózó, Gyarmati Olga és Németh Imre atléta, Papp László ökölvívó, Takács Károly sportlövő és férfi kardcsapat hozta el a 10 aranyérmet.
A játékok éremtáblázatán az Egyesült Államok végzett az élen, megelőzve Svédországot, Franciaországot, Finnországot és Magyarországot, azaz változatlanul ott maradtunk a legszűkebb elitben, ami 1948-ban bámulatos eredmény volt.

Az 1948. augusztus 14-i záróünnepség a sport iránti szeretet és alázat csendes tüntetésévé alakult át. A békeidők első olimpiája befejeződött és teljesen egyértelművé vált: a résztvevők számát növelve igazi ünneppé kell varázsolni a következő játékokat.

A korszak egyébként elkezdte feszegetni az amatőrök kontra profik mind delikátabbá váló kérdéskörét: a nyugati országok ekkor még klasszikus amatőröket küldtek az olimpiára, hiszen ezt követelte az Olimpiai Charta, a NOB pedig egyre keményebben őrködött ezen előírás betartásán. A szovjet blokk ugyanakkor folyamatosan kijátszotta ezen előírásokat, sportolói ugyanis a szónak abban az értelmében voltak csak amatőrök, hogy mint sportolók nem kaptak fizetést – de különféle bújtatott állásokban (például katonatisztként, mint az Aranycsapat több tagja, élükön Puskás Ferenccel) havi apanázst vehettek fel: itt dolgozniuk nem kellett, azaz akár a rendes profik, teljesen a sportnak szentelhették mindennapjaikat. Ez meg is látszott az eredményeken: 1952-ben, Helsinkiben a magyar sport minden idők legeredményesebb olimpiai szereplését produkálta, fiaink és lányaink 16 arannyal tértek meg a messzi északról. Ahol azért erősen érződött a hidegháború jeges fuvallata: a keleti tömb versenyzői a szovjetek nyomására külön olimpiai faluban laktak. Ezt leszámítva olyan rendben és szervezetten zajlottak az események, hogy többen is felvetették: ezentúl csak Skandináviában kellene megrendezni az olimpiát.

1952, Helsinki - magyar aranyolimpia

Helsinki: az 1952-es finnországi olimpia a magyarok legnagyobb dicsőségét hozta - 16 aranyérmet Ami azonban még fontosabb, immáron 69 ország 4925 sportolója a béke és a barátság jegyében küzdött egymással. Az addigi legjobban szervezett olimpián.
A megnyitó másik megható pillanata az volt, amikor galambok százait engedték el, hogy a világ minden tája felé elvigyék az olimpia és a béke hírét.

A megnyitó sajnos más vonatkozásban is emlékezetesre sikeredett. A versenyzők elvonulása előtt egy fehér lepelbe burkolózott hölgy libbent fel a díszemelvényre, s "My friends!" (Barátaim!) kezdetű szónoklatba fogott. Hogy ezután pontosan mit mondott volna, már nem derült ki, mert közben az illetékesek rájöttek, hogy a hölgy nem a műsor része. A "lebegő tündér" egy korábban ideggyógyászati kezelés alatt állt német hölgy volt, aki békeszónoklatot szándékozott intézni az emberiséghez.

A XV. nyári olimpián jelentek meg először a Szovjetunió sportolói, s meglehetősen hangosan mutatkoztak be: 22 arany-, 30 ezüst- és 19 bronzérmükkel az Egyesült Államok (39 arany, 20 ezüst, 17 bronz) mögött az éremtáblázat második helyét foglalták el. A harmadik legeredményesebb nemzet pedig - 1936, Berlin után másodszor - Magyarország lett: 16 első, 10 második és 16 harmadik hellyel! Nagy reményekkel vágott neki a magyar küldöttség is a XV. játékoknak: 189 versenyző (162 férfi és 27 nő) utazott el Helsinkibe.

Közülük legeredményesebbek Csermák József atléta, Székely Éva, Gyenge Valéria és Szőke Katalin úszó, Hódos Imre és Szilvásy Miklós birkózó, Keleti Ágnes és Korondi Margit tornász, Kovács Pál vívó, Papp László ökölvívó, Takács Károly sportlövő, a futballcsapat (Bozsik József, Budai László, Buzánszky Jenő, Csordás Lajos, Czibor Zoltán, Dalnoki Jenő, Grosics Gyula, Hidegkuti Nándor, Kocsis Sándor, Kovács Imre, Lantos Mihály, Lóránt Gyula, Palotás Péter, Puskás Ferenc és Zakariás József), a férfi öttusázók, a férfi kardvívók, a női gyorsúszóváltónk és a férfi vízilabdacsapat lettek. A szocialista eszményképnek abszolút mértékben megfelelő küldöttség ovációözön közepette tért haza. Minden idők legsikeresebb magyar olimpiájáról.

1956, Melbourne - történelem ausztrál módra

Amikor a NOB 1949-ben Rómában döntött a XVI. nyári olimpia rendezőjének kilétéről, a szavazás negyedik fordulója előtt már biztos volt, hogy az ötkarikás játékok Európa és Észak-Amerika után egy újabb földrészen is bemutatkoznak. Melbourne 21, Buenos Aires 20 voksot kapott (az argentinok feltehetően szétrobbantak a méregtől), így 1956-ban Ausztrália lett a házigazda. Már-már az ókori olimpiák hangulatát idézte az 1956-os olimpia - legalábbis a játékok időtartamát illetően. Ebben az évben fordult elő először és utoljára, hogy két ország rendezzen olimpiát. Persze Melbourne nem kívánt rendhagyó módon ünnepelni, ám a szigorú állatkarantén-törvény értelmében a lóversenyeket nem rendezhették Ausztráliában. Így az olimpiát először június 10-én Stockholmban, másodszor november 22-én, Melbourne-ben nyitották meg.

Ebben az évben robbant ki a magyar forradalom, valamint a szuezi válság. Néhány ország (Hollandia, Svájc, Spanyolország, Egyiptom, Irak és Libanon) lemondta ugyan a részvételt, de így is 67 nemzet küldte el sportolóit.

A magyar versenyzők a forradalom idején utaztak el Melbourne-be, s már az útjuk sem volt egyszerű: Budapestről katonai kísérettel buszoztak Komáromba, majd ideiglenesen beköltöztek a Prága melletti nymburki edzőtáborba. Itt volt idő edzeni is, mert az Air France bejelentette, hogy a "magyarországi anarchia" miatt mégsem szállítja el csapatunkat, nem látván biztosítva, hogy tudunk fizetni.

Végül a csehszlovákok jótállásával Isztambul-Karachi-Szingapúr-Darwin-Melbourne útvonalon november 11-én mégis megérkezett delegációnk Melbourne-be, két héttel az indulás után!

Összesen száztizenegy magyar sportoló (91 férfi, 20 nő) vágott neki a nagy útnak, a távoli kontinens, Ausztrália felé. A négy esztendővel korábbi sikerekből kiindulva várható volt, hogy a magyarok ismét sikeresen zárják az olimpiát. Tulajdonképpen a kilenc aranyérem annak is nevezhető: a helsinki bajnoki számok közül négyben is ismételni tudtunk (Keleti Ágnes, Papp László, a kardvívó csapat és a férfi vízilabdásaink). Mindez az 1956-os, októberi forradalom tükrében több mint szenzációs teljesítmény! Pólósaink a történelemkönyvekben is megemlített mérkőzést vívtak az oroszokkal, amely egy véres incidens miatt idő előtt ért véget – miközben zseniális játékkal 4-0-ra nyertünk, többen úgy tekintettek arra a meccsre, mint valami visszavágóra az ’56-os eseményekért. A magyarok 9 aranyérme (tornában, vívásban és kajak-kenuban) az éremtáblázat 4. helyéhez volt elegendő: az élen (első alkalommal) a Szovjetunió végzett 37 arannyal, megelőzve az amerikaiakat (32) és a házigazda ausztrálokat. Az olimpia sztárjának a négy aranyat nyerő magyar tornász, Keleti Ágnes bizonyult.

S ha már a történelmi jelentőségű eseménnyel kezdődött az olimpia, akkor minimum ilyen befejezés is dukált. Egyébként pedig még mindig belefért egy, a mai napig tartó újítás: John Ian Wang javaslatára dzsemborivá alakították a záróünnepséget, amennyiben többé nem a megnyitóról ismert rendben masíroztak be a sportolók a stadionba, hanem teljes kavalkádként özönlötték el az arénát. A búcsúdemonstráció jelképes ereje ettől a pillanattól vált a játékok csúcspontjává.

Melbourne kiváló házigazdának bizonyult – az ausztrálok nem tehettek róla, hogy végül az övék lett az első ötkarikás esemény, amelyet bojkott sújtott. Egyiptom, Irak és Libanon Izrael szuezi inváziója miatt protestált, míg Hollandia és Spanyolország a magyar forradalom vérbefojtása miatt maradt távol – igaz, a mieink ott voltak.
A hatvanas évek három olimpiája már elsősorban a teljesítményekről szólt, Rómában, Tokióban és Mexikóvárosban valóban a sporté volt a főszerep. Akadtak természetesen kuriózumok is: 1960-ban például az antik emlékek is „bekapcsolódtak”, hiszen a birkózást ugyanott tartották, ahol 2000 évvel korábban. Tokió azért volt különleges, mert első ízben rendeztek olimpiát Ázsiában, míg Mexikóváros a magaslat okán lóg ki a sorból, a 2300 méter azt jelentette, hogy 30 százalékkal kevesebb oxigénnel kellett gazdálkodniuk a sportolóknak, ami erősen rányomta a bélyegét a hosszútávú atlétikai számokra.

1960, Róma - győztesből király

"Panem et circenses!" - kenyeret és cirkuszt! Ez volt az antik Róma egyik legtöbbet hangoztatott jelmondata az ókor folyamán, s az olasz főváros 1960-ban is ennek szellemében próbálta megrendezni a XVII. nyári olimpiát, amelyet Róma éppen Budapesttel szemben szerzett meg.
Ha valamikor, a XVII. nyári olimpia előtt nagyon igaz volt, hogy minden út Rómába vezet: 83 ország 5348 sportolója indult el 17 sportág 150 versenyszámában. A szervezők ókori városlátogatásra hívták a sportolókat és a nézőket, hiszen a maratoni futás célja a Colosseum előtti Constantinus-diadalívnél volt, a tornaversenyek Caracalla termáiban, a birkózás pedig Maxentius bazilikájában zajlott.

A televízió nyilvánossága előtt zajló játékok egyetlen negatívumát az országúti kerékpáros csapatversenyen induló dán versenyző tragikus halála jelentette mindjárt az első napon. Hivatalos verzió szerint koponyatörés végzett vele, miután leesett a bicikliről, ám orvosi vizsgálatok kimutatták, hogy a dán kerékpáros doppingolt, így tulajdonképpen ő tekintő a tiltott szerek első áldozatának.

A magyar történelem zivataros, forradalom utáni éveiben senki sem hitte, hogy megismételhető lenne az elmúlt olimpiák hihetetlen sikere. Pedig a csapat rendkívül erős volt, s minden külső körülmény ellenére 180 sportolónk (153 férfi, 27 nő) 6 aranyéremmel tért haza az olasz fővárosból. Ők a következők voltak: Kárpáti Rudolf vívó, Németh Ferenc öttusázó, Parti János kajak-kenuzó, Török Gyula ökölvívó, a férfi öttusázók (Balczó András, Nagy Imre és Németh Ferenc) és a kardvívók Gerevichcsel az élen.

Az éremtáblázatot tekintve Rómában minden addigi versenyhez viszonyítva a legnagyobb különbség alakult ki a Szovjetunió és az Egyesült Államok között; a szovjetek 43 arany-, 29 ezüst- és 31 bronzérmet szereztek, szemben az amerikaiak 34, 21, 16-os mérlegével. Az éremtáblázat harmadik helyén Olaszország végzett, Magyarország az összesített eredmények alapján – a 6 arany-, 8 ezüst-, valamint 7 bronzéremmel - a 7. legsikeresebb nemzetként zárt.

1964, Tokió - tökéletesség felsőfokon

[image: image45.jpg]



Amiért Afrika, a fekete kontinens évek óta harcol, azt Ázsia 40 esztendővel ezelőtt már kivívta. 1964-ben sikerült először ázsiai olimpiát rendezni, s a házigazda Japán számára a rendezés színvonala presztízskérdés volt. Tokió hosszú évek során tudatosan készült arra, hogy elkápráztassa a világot. Mind a látvány, mind a versenyek eredményessége szempontjából.
Eredetileg már az 1940-es, XII. nyári olimpiát Tokió rendezhette volna, de ez a II. világháború, pontosabban a japán-kínai háború miatt elmaradt. S a történelem 1964-ben, amikor már tényleg a japán főváros adott helyet a játékoknak, az első ázsiai olimpia megnyitójára is beköszönt: az olimpiai lángot a házigazdák részéről nem egy világhírű sportoló gyújtotta meg (mint 1952-ben Nurmi vagy 1956-ban Clarke), hanem olyasvalaki, aki 1945. augusztus 6-án abban az órában született Hirosima közelében, amikor az amerikai atombomba-támadás következtében másodpercek alatt százezrek haltak meg.

Csillagászati összegeket költöttek arra, hogy a japán főváros pazar létesítményei és a kialakuló metropolisz képe tökéletesen illeszkedjen egymáshoz, s semmi disszonáns érzést ne váltson ki a sportolókból és a szurkolókból. 1964-ben azt mondták: ez a XX. század. Gyorsforgalmú utak, szállodák, stadionok, csarnokok épültek; a szervezők figyeltek arra, hogy az események ne hajoljanak a késő éjszakába, s hogy az olimpiai falut ne szigeteljék el teljesen a külvilágtól.

Csalódást csupán a csalóka időjárás jelentett (majd' minden nap esett az eső), de ettől eltekintve tökéletesre sikeredtek a játékok. 94 ország öt és fél ezer szurkolója vonult fel a megnyitón, az előzetes várakozásokkal ellentétben csupán a Koreai NDK és Indonézia lépett vissza egy sportdiplomáciai botrány miatt. A játékokon 30 világcsúcs dőlt meg (a legtöbb úszásban, szám szerint 12); először szerepelt a programban a cselgáncs és röplabda, s összesen 55 ország jutott helyezéshez.

Rómához képest mindössze kettővel több, szám szerint 182 magyar sportoló (150 férfi és 32 nő) vett részt az 1964-es, tokiói játékokon - mégis néggyel több aranyérem született. Hammerl László sportlövő, Kozma István és Polyák Imre birkózó, Török Ferenc öttusázó, Pézsa Tibor és Rejtő Ildikó vívó, a női tőrvívó és a férfi párbajtőr csapat, a futballisták és a vízilabdázóink.

Az éremtáblázaton az Egyesült Államok végzett 36 arany, 26 ezüst-, és 28 bronzéremmel, megelőzve Szovjetuniót és Japánt. Magyarország remek teljesítménnyel (10 arany, 7 ezüst, 5 bronz) a 6. helyen végzett.

A 14 napos küzdelemsorozat befejezését az október 24-i záróünnepség jelentette, ahol az éjszakai sötétségbe burkolózó Nemzeti Stadionban szép lassan kialudt az olimpiai láng, majd a fényszórók az ötkarikás zászlóra irányították fényüket, amely komótosan ereszkedett alá az olimpiai árbocról.

1968, Mexikóváros

Európai szemmel nézve az 1968-as mexikóvárosi olimpia hihetetlen akadályokat jelentett az öreg kontinens versenyzői számára. Nem elég, hogy a világ másik végére kellett utazniuk, ráadásul a magaslati versenyzésről komoly tanulmányok jelentek meg, miszerint káros az egészségre, sőt az olimpiai kezdete előtt véres zavargások törtek ki az országban. Az azték város ennek ellenére mindent elkövetett, hogy ne okozzon csalódást. Soha nem rendeztek még olimpiát ilyen magasságban - maximum az ókori Olümpiában. A tengerszint feletti 2240 méter komoly aggodalmait növelte, hogy az atlétikán kívül nem javítottak világcsúcsot a versenyzők.
Mexikó 150 millió dolláros büdzsével készült a XIX. nyári olimpia megrendezésére, amelyen 112 ország 5530 sportolója vett részt. Az érmeken immár 30 ország osztozott, s a sorozat történetében először szex- és doppingvizsgálatok biztosították a versenyek tisztaságát.

A politika azonban beleszólt a programba: a NOB nem engedélyezte az akkor még fajüldöző politikát képviselő Dél-afrikai Köztársaság indulását, de már az ötlet is heves viharokat váltott ki. A színes bőrűek megkülönböztetése ellen harcoló "Fekete Erő" szervezet nevében a 200 méteres férfi síkfutás győztese, az amerikai Tommie Smith és harmadik helyezett honfitársa, John Carlos lehajtott fővel, magasba tartott kesztyűs ököllel demonstrált. Nagy botrány lett a dologból.

Mexikóváros 10 aranyérmet jelentett a magyar sportnak; az 1968-as olimpián a 167 magyar sportoló (135 férfi és 32 nő) ugyanis 32 éremmel, közöttük 10 arannyal tért vissza a tengerentúlról. Focistáink, férfi öttusázóink és párbajtőr csapatunk, egyéniben pedig Hesz Mihály és Tatai Tibor kajak-kenus, Kozma István és Varga János birkózó, Kulcsár Győző vívó, Németh Angéla gerelyhajító és Zsivódszky Gyula kalapácsvető nyert aranyat.

Az amerikaiak a legeredményesebb nemzetként zártak: 45 arany-, 28 ezüst és 34 bronzérmet szereztek, megelőzve a Szovjetuniót (29, 32, 30) és Japánt (11, 7, 7). Magyarország a 4. helyen zárt 10 arannyal 10 ezüsttel és 12 bronzzal.

Mexikóváros néhány korszakos fejezettel gazdagította a históriát: Dick Fosbury először ugrott a ma is ismert magasugró-technikával, Bob Beamon 890 centire repült távolugrásban, 30 évre befagyasztva a szám világrekordját. A nagy sztár azonban a csehszlovák Verá Caslavská volt, aki három hétre eltűnt a prágai tavasz vérbefojtását követően, végül aztán előkerült, és a kiváló tornász 4 arany és 2 ezüsttel zárta a játékokat – amely egyébként az első volt, ahol doppinghasználat miatt kizártak valakit: Hans-Gunnar Liljenwallnál túlzott mennyiségű alkoholfogyasztást állapítottak meg.

Akkor még azt gondolták, ez igen súlyos incidens volt.

Aztán eljött 1972 – s vele a müncheni olimpia.

Már nem ugyanaz, ami régen volt (1972-1984)
1972, München - a félelem olimpiája

Sportszemmel nézve az 1972-es, müncheni olimpia a sztárokról szólt: Szawao Kato, Valerij Borzov, de mindenek előtt Mark Spitz egytől egyig világklasszis teljesítménnyel rukkoltak elő. Az olimpia azonban mégsem emiatt lett híres és hírhedt, hanem a terror légköréről, amely a játékok tizenegyedik napjától beárnyékolta a sport ünnepét.
A XX. olimpia megnyitóján Gustav Heinemann államelnököt nem ágyúlövések, hanem alpesi kürtösök, a bevonuló 122 ország képviselőit pedig egy zenekar lehetőség szerint nemzeti jellegű zenével fogadta. Így például a szovjeteket a Kalinkával, a spanyolokat a Paso dobléval, az Egyesült Államok csapata pedig a "When the Saints go Marching in", azaz a Szentek bevonulására masírozhatott be. A müncheni játékokon 122 ország, 7147 sportolója vett részt, akik 21 sportág 195 versenyében mérték össze erejüket.

A müncheni játékok tíz napon át ugyanazt a békét és harmóniát sugározták, amit a hatvanas években megszokhattunk, ráadásul újabb részvételi rekord dőlt meg: immáron 121 ország 7173 sportolója versengett 195 aranyéremért. Ők egy olyan olimpiai faluban laktak, amelyet ugyan övezett valamiféle kerítés, de soha, senkinek nem volt olyan érzése, hogy egy bunkerben, egy szigorúan őrzött övezetben tartózkodna. A vidámság volt az alap, a szabadság érzete… 1972. szeptember 5-én mindörökre megváltozott mindez: a Fekete Szeptember nevű palesztin terrorista szervezet öt tagja átmászott az olimpiai falu kerítésén, és két sportolót azonnal megöltek, kilencet túszul ejtettek. Követelésük annyi volt, hogy Izrael engedje szabadon 200 bebörtönzött társukat, majd nekik és túszaiknak adjanak szabad elvonulást Nyugat-Berlinbe. A tárgyalások eredmény képpen16 órával az akció megkezdése után a terroristák két helikopterrel a Münchentől mintegy 70 kilométernyire lévő Fürstenfeldbruck repülőterére repültek, ahol összecsaptak a német rendőrség mesterlövészeivel. A világ értetlenül állta a történések előtt: mind a kilenc izraeli sportoló, egy rendőr és 5 palesztin gerilla halt meg. Az olimpiát felfüggesztették. 34 órányi szünet után újraindult minden – persze, nehéz volt ezek után a sportra koncentrálni, sok sportoló haza is utazott. Holott Münchennek is megvoltak a maga fénypontjai: Mark Spitz hét aranyérme úszásban, a finn Lasse Viren győzelme 10 ezer méteren úgy, hogy féltávnál elesett, mégis világrekorddal lett aranyérmes, vagy Olga Korbut csillogása, a minden idők legfiatalabb egyéni atléta-bajnoka, a magasugrást 16 évesen megnyerő Ulrike Meyfarth. Egyébként ez az olimpia volt az első, amelyen doppingteszteket végeztek, továbbá – minő ellentmondás – épp a szörnyű emlékű eseményen fordult elő először, hogy egy aranyos kabalafigura mosolygott mindenkire: Waldi, a farkaskutya.

Münchenben 232 sportoló (187 férfi, 45 nő) képviselte a magyar színeket. A magyarok végül az éremtáblázat 8. helyén végeztek 6 arany-, 13 ezüst-, és 16 bronzéremmel. Aranyos sportolóink Balczó András öttusázó, Fenyvesi Csaba párbajtőrvívó, Földi Imre súlyemelő, Gedó György ökölvívó és Hegedűs Csaba birkózó voltak. Csapatban a férfi párbajtőrözők szereztek aranyat.

München után az olimpiák szellemisége kibővült egy újfajta kifejezéssel: fő a biztonság! A terrortámadás által beivódott félelemérzést a következő olimpia szervezői hatalmas népünnepéllyel próbálták feledtetni, ám kiderült: az újkori olimpiák történetének legnagyobb pénzügyi bukását éppen a montreali "meeting" hozta meg. S a további bonyodalmakról még nem is szóltunk.
A XXI. nyári olimpia megint nem csak a méterekről, a másodpercekről, a győztesekről és a vesztesekről szólt. A kanadai város olyan súlyos pénzügyi bukással zárta a játékokat, hogy a helyi lakosoknak húsz éven át speciális olimpiai adót kellett fizetniük az adósságok törlesztésére.

1976, Montreal - pénzügyi bukás botrányokkal

A nevezési határidő lejártáig 119 ország jelezte indulási szándékát a kanadai szervezőbizottságnál, a megnyitóünnepségen azonban csupán 94, a záróünnepségen pedig mindössze 84 ország képviselői jelentek meg. Az olimpia első bojkottját élte meg.

Történt ugyanis, hogy Új-Zéland rögbicsapata pénzdíjas bemutatóversenyekre Dél-Afrikába utazott, ám ez ellenkezett az olimpiai amatörizmus szellemével. Az afrikaiak panasszal fordultak a NOB-hoz, majd bejelentették: amennyiben az új-zélandiak maradhatnak, a fekete kontinensről érkezett csapatok azonnal hazautaznak. Így is történt. Volt egy másik érdekes eset is, amely kisebbfajta diplomáciai bonyodalmat okozott: a kanadai kormány a Kínai Népköztársaságra való politikai tekintettel Tajvan csapatát elutazásra kényszerítette.

1976-os olimpia a bojkotton kívül a doppingról szólt, első ízben gyanúsítottak meg sportolókat azzal, hogy anabolikus szteroidokkal élnek. Főleg az NDK-ból érkezett úszónők kerültek a figyelem középpontjába, hiszen a 11 női egyéni úszószámból tízet a kelet-németek nyertek - közülük nyolcat világcsúccsal. Néhány "megtévedt bárány" már a versenyeken lebukott, ők már az olimpián visszaadták az érmeiket. Ennek ellenére a játékokon történtek pozitív dolgok is. 32 új világcsúcs született.
Az aranyérmek számát tekintve az 1924-s párizsi olimpia óta nem szerepeltek olyan szerényen a magyar sportolók, mint 1976-ban, Montrealban. A XXI. nyári olimpiai játékokon 177 magyar sportoló (124 férfi és 53 nő) állt rajthoz, akik 22 érmet (4 arany, 5 ezüst, 13 bronz) szereztek.

Egyik aranyérmünket Magyar Zoltán nyerte, aki tornában a lólengésben diadalmaskodott. A Ferencváros 35-szörös magyar bajnok tornásza a Magyar-vándor, az orsó és a szökkenő-vándor eredeti saját elemével kimagaslott a mezőnyből. Pályafutása alatt világversenyen nem tudták megverni lólengésben. További aranyosaink Németh Miklós (gerelyhajítás), Tordasi Ildikó (tőrvívás) és a férfi vízilabda-válogatott (Csapó Gábor, Cservenyák Tibor, Faragó tamás, Gerendás György, Horkai György, Kenéz György, Konrád Ferenc, Molnár Endre, Sárosi László, Sudár Attila, ifj. Szívós István)

Az éremtáblázat élén a Szovjetunió végzett (49 arany, 41 ezüst, 35 bronz), megelőzve az NDK-t (40 arany, 25 ezüst, 25 bronz) és az Egyesült Államokat (34 arany, 35 ezüst, 25 bronz). Magyarország a 10. helyen zárt 4 arany-, 5 ezüst-, és 13 bronzérmet szerezve.

1980, Moszkva - csonka olimpia I.

Ha valaki nem vette volna észre a montreali "csonka olimpiát", azoknak a két nagyhatalom, Szovjetunió és Egyesült Államok prezentált egy másikat. A szovjet hadsereg 1979-es afganisztáni bevonulását rossz szemmel néző amerikai elnök, Jimmy Carter felszólította a világot: ne induljanak el a moszkvai játékokon. Ezért meg kell fizetniük! - adta ki a jelszót Carter 1980. január 20-án, azzal a tudattal, hogy az általa meghirdetett bojkotthoz legalább az USA NATO-szövetségesei csatlakoznak, azonban csak a Német Szövetségi Köztársaság mutatkozott szolidárisnak.
Végül 30 ország az előzetes nevezés ellenére nem jött el (közülük Japán, Kanada, Kína, az NSZK és az Egyesült Államok számított jelentős veszteségnek), míg 33 ország már magát a meghívólevelet is válasz nélkül hagyta. A megnyitóünnepségen megjelent 81 nemzet közül 16-an - tiltakozásul az Afganisztán ellen irányuló agresszió ellen - nem saját, hanem a Nemzetközi Olimpiai Bizottság ötkarikás zászlaja alatt vonultak be a Lenin-stadionba. Magát az eseményt azonban kevésbé zavarta mindez. Az olimpiai politikai felhangoktól mentes, színvonalas versenyt hozott; a kitűnően szervezett show nem fajult "kommunista felvonulássá". (Érdekes, hogy az amerikai sportolók tiltakoztak a bojkott ellen. Azt hangoztatták, hogy ezzel a lépéssel nem a Szovjetuniót, hanem őket sértik meg.)

Moszkvában 1980 júliusa vidám napokat hozott az embereknek. Az üzletekben a pultokra hús is került, a hal friss volt, a krumpli olcsóbb lett, ami abban az időben külön-külön is komoly szenzációnak számított, így együtt meg pláne. A várost pedig kicsinosították, hadd lássa meg a világ és a "nyugati fertő", hogy a szocializmus legerősebb bástyája mily csodálatos olimpiát rendez.

A vetélytársak távolmaradásával egyértelműen érvényesült a szovjet és a kelet-német fölény. Moszkvában is folytatódott a trend, hasonló arányban vitték haza az aranyakat az NDK-beliek, és a „kékpirulás” korszak másik jellemzőjeként evezésben 54 tagú válogatottjukból mindenki érmesként zárta a játékokat. Magyarországnak a szocialista blokkban játszott központi szerepét mi sem bizonyította jobban, mint az a tény, hogy minden idők legnagyobb magyar küldöttsége jelent meg a moszkvai olimpián. 261 hazai sportoló (180 férfi, 81 nő) állt rajthoz és végül 7 arany-, 10 ezüst- és 15 bronzéremmel Magyarország az éremtáblázat 6. helyén végzett. Aranyérmeseink: Baczakó Péter súlyemelő, Kocsis Ferenc birkózó, Magyar Zoltán tornász, Növényi Norbert birkózó, Varga Károly sportlövő, Wladár Sándor úszó és a kenu kettes csapat (Foltán László, Vaskuti István).

1984, Los Angeles - csonka olimpia II.

Párizs (1900, 1924) és London (1908, 1948) után Los Angeles lett a harmadik város, amely másodszor rendezhetett nyári olimpiát, mégpedig 1932 után 1984-ben. Az amerikaiaknak azonban nagy pechjük volt, hogy éppen Moszkva után következtek, mert visszakapták a "kölcsönt". Noha négy esztendővel korábban maguk az amerikai sportolók is felháborodtak országuk bojkottján, ez nem tántoríthatta el a Szovjetuniót, hogy - ugyanerre kötelezve a Varsói Szerződés tagállamait - megtagadja a részvételt az 1984-es Los Angeles-i játékokon. Amíg Moszkvában a keleti blokk, addig az Egyesült Államokban a Nyugat ünnepelhetett.
Hivatalosan persze nem mondták ki a szovjetek, hogy a revánsvágy fűti őket, cserébe kreáltak néhány indokot. Azt terjesztették - és ebben volt is valami igazság -, hogy az amerikai szervezőket már nem a couberteni eszme, hanem a pénzsóvárság vezeti, s ez a fajta mentalitás ellenkezik az olimpia eszmeiségével. Emellett féltették sportolóik biztonságát "az országban tapasztalható ellenséges és heves kommunistaellenes közhangulattól".

A Szovjetunió felhívásához 13 ország csatlakozott, de ennek ellenére is rekordszámú nevezés érkezett. 140 ország 6800 sportolója jelezte részvételét, többek között az ugyancsak kommunista berendezkedésű Románia (nyertek is 20 aranyat), valamint Kína, amely 1952 óta először vett részt az olimpián.

Ám a minőségi összehasonlítás már egyáltalán nem volt ilyen kedvező az amerikaiak számára. A szovjet, keletnémet, bolgár, magyar, csehszlovák, lengyel és kubai sportolók távollétében a súlyemelés teljesen komolytalanná vált, s három másik sportág, birkózás, a kajak-kenu és az öttusa versenyeinek színvonalát is erősen megsínylette a bojkott.

A megnyitóünnepség viszont minden addigit felülmúlt; erről meggyőződhetett a Coliseum közel 100 ezer nézője, valamint a televízió képernyője előtt ülők is. A stadionba "sugárhajtású űrhajós" szállt le, 84 zongorista játszotta Gershwin jól ismert Kék rapszódiáját. Az olimpiai lánggal Jesse Owens unokája, bizonyos Gina Hemphill futott be a stadionba, ahol az 1960-as olimpia tízpróbázóbajnoka, Rafer Johnson gyújtotta meg a fáklyát.

Egyébként nem véletlen, hogy ez az olimpia volt az első nyereséges vállalkozás (mintegy 225 millió dollárt hozott a szervezők konyhájára), a kontinensen végighordozott olimpiai lángot például bárki cipelhette egy kilométeren keresztül potom 3000 dollárért. De így is olyan sokan jelentkeztek, hogy az útvonalat igencsak kacskaringóssá kellett tenni.

Az olimpia sztárja kétségkívül Carl Lewis, Valerie Brisco-Hooks, a brit Sebastian Coe, Daley Thompson, az amerikai Edwin Moses, a német Ulrike Meyfahrt, valamint az Egyesült Államok győztes férfi kosárlabda-csapata (Michael Jordan, Patrick Ewing, Chris Mullin, Sam Perkins, Alvin Robertson) volt. A Szovjetunió és az NDK távolmaradásával az Egyesült Államok zárt az éremtáblázat élén (83 arany, 61 ezüst, 30 bronz), akkora fölénnyel, mint az 1904-es, St. Louis-i olimpiai óta soha. A második helyen Románia (20 arany, 16 ezüst, 17 bronz), a harmadikon az NSZK (17 arany, 19 ezüst, 23 bronz) végzett, míg a negyedik a visszatérő Kína lett.

A második újjászületés (1988-1992)
1988, Szöul - béke, harmónia, haladás

A japánok gyakorlatilag biztosra vették, hogy az 1964-as tokiói olimpia után 24 évvel, a XXIV. nyári ötkarikás játékoknak újra ők lesznek a házigazdái. Nos, az 1988-as rendezést valóban Ázsia kapta meg - másodszor -, de nem Nagoya, hanem a Koreai Köztársaság fővárosa, Szöul. Ez a japánok mellett igazából a koreaiakat bosszantotta fel - a 38. szélességi körtől északabbra, azaz a Koreai Népi Demokratikus Köztársaságban.
Amire a két nagyhatalom képtelen volt, azt egy kicsi távol-keleti keleti ország megvalósította: 1988-ra beköszöntött az olimpiai béke. A moszkvai, valamint a Los Angeles-i bojkotthullám után a dél-koreai Szöulban 160 ország 13 304 sportolója jelent meg, immár a teljes sportbarátság jegyében. A Koreai Köztársaság fővárosa a "béke, harmónia, haladás" jelmondat jegyében varázslatos olimpiát rendezett. Első alkalommal lehetett fejlődő ország a játékok házigazdája, s Szöul nem akart lemaradni az elődök mögött. Csak a kommunista berendezkedésű Észak-Korea és hat másik ország nem jött.

Pedig az olimpia nem erről, hanem a sztárokról, a rekordokról és a botrányokról szólt. A játékok „legeredményesebb” sportolója a kelet-német úszónő, Kristin Otto volt, aki hat aranyérmet szerzett; nem véletlen, hiszen azóta már bevallotta, hogy doppingolt... Matt Biondi, Janet Evans, Anthony Nesty, Florence Griffith-Joyner, Edvin Moses, Carl Lewis, Paul Ereng, stb. ért el nagy eredményeket Az olimpia legnagyobb botrányát a kanadai Ben Johnson szolgáltatta, aki szenzációs 9,79 mp-es világcsúccsal nyerte a 100 métert, ám doppingolás miatt diszkvalifikálták, így a 2. helyezett Lewis kapta az aranyérmet!

A szöuli játékokon 188 magyar sportoló vett részt (152 férfi, 36 nő), s Helsinki 16 aranyérme óta a legeredményesebb játékokat zárta 11 arannyal, 6 ezüsttel és 6 bronzzal. Aranyéremmel tért haza Borkai Zsolt, Darnyi Tamás (2 arany), Egerszegi Krisztina, Gyulay Zsolt, Martinek János, Sike András, Szabó József, a férfi kardcsapat (Bujdosó Imre, Csongrádi László, Gedővári Imre, Nébald György és Szabó Bence), a férfi kajak négyes (Ábrahám Attila, Csipes Ferenc, Gyulai Zsolt és Hódosi Sándor) és az öttusacsapat (Martinek János, Mizsér Attila és Fábián László).

Doppingolás miatt 2 magyar sportoló is bekerült a "fekete krónikába". A magyar sportvezetés igyekezett eltussolni az ügyet, s mivel az olimpián szenzációs magyar sikerek születtek, ez sikerült is.

A 33 világcsúcsot hozó olimpia éremtáblázatán a Szovjetunió végzett az élen (55 arany, 321 ezüst, 46 bronz), a második az NDK (37, 35, 30), míg a harmadik az Egyesült Államok (36, 31, 27) lett.

1992, Barcelona – fesztivál

Ha egy király és egy elnök összefog, akkor nem lehet kétséges a siker. Barcelona 1992-es olimpiájához ez kellett: János Károly spanyol uralkodó, valamint Juan Antonio Samaranch NOB-elnök lobbihadjárata meghozta az eredményét. A XXV. nyári olimpia igazi fesztiválként vonult be a történelembe.
Amikorra elkezdődtek a barcelonai játékok, alapvetően átrajzolódott a világ politikai térképe. A berlini fal leomlott, egy német csapat érkezett Katalóniába, a Szovjetunió felbomlott, Észtország és Lettország már önálló nemzetként vett részt, a többiek még a friss helyzettel ismerkedve „Egyesített Csapat” néven vettek részt a játékokon, az egyéni győzteseknek viszont már önállóvá vált hazájuk zászlaját vonták fel az eredményhirdetésnél. Az apartheiddel szakító Dél-Afrika is visszatért, egyedül az épp háborúba sodródó, és emiatt ENSZ-szankciókkal sújtott Jugoszláviával voltak gondok, a NOB végül úgy döntött, hogy „független olimpiai résztvevőként” az egyéni sportolóik ott lehetnek a játékokon, a csapatokat viszont kizárta.

Színpompás megnyitóval és egy emlékezetes dallal várta a Montjuic-stadionban megjelenteket a helyi szervező bizottság. A "Barcelona", amelyet a világhírű spanyol énekesnő Monserrat Caballé és az olimpia kezdete előtt néhány hónappal AIDS-ben elhunyt Queen-frontember, Freddy Mercury énekelt szinte fogalommá vált, s bizony jónéhány nézőt megkönnyeztetett.

Az olimpiai lángot egyébként közel százezer ember várta a barcelonai kikötőben, ahová július 25-én éjszaka érkezett meg a Rosalinda nevű vitorlás fedélzetén. A megnyitón - rendhagyó módon - nyílvessző segítségével szerették volna meggyújtani a lángot, ám a vállalkozó szellemű íjász, a mozgássérült Antonio Rebollo elvétette a célt, a vessző a kandeláber felett elszállt, így elektronikus úton kellett meggyújtani a stadion fáklyáját. Persze mindebből a nézők semmit sem vettek észre. 169 ország 9364 versenyzője, köztük 217 magyar (159 férfi, 58 nő) indult a versenyen - szerencsére kirobbanó sikerrel. A szöuli 11 aranyérem után az elvárás egyértelmű volt. Darnyi Tamás (2 arany), Egerszegi Krisztina (3 arany), a vívók és a kajak-kenusok egyértelmű favoritnak számítottak. Mellettük Farkas Péter és Repka Attila birkózó, Kovács Antal cselgáncsozó, Ónodi Henrietta tornász, Szabó Bence vívó, a női kajak négyes (Kőbán Rita, Mészáros Erika, Czigány Kinga, Dónusz Éva) számára játszották el a magyar Himnuszt.

Ami a többieket illeti: Vitalij Scserbo, Carl Lewis, Kevin Young, Linford Christie, Gail Devers, Naim Suleymanoglu, Dream (Michael Jordan, Magic Johnson, Larry Bird, Patrick Ewing, David Robinson, Scottie Pippen, Charles Barkley, Karl Malone, John Stockton, Clyde Drexler, Chris Mulin, Christian Laettner) meghatározó élményt jelentett mindenkinek.
Az éremtáblázat élén a Független Államok Közössége végzet (45 arany, 38 ezüst, 29 bronz), megelőzve az Egyesült Államokat (37, 34, 37) és Németországot (33, 21, 28). Magyarország a 8. lett 11 arany-, 12 ezüst- és 7 bronzéremmel.

A barcelonaira egyértelműen illett a megállapítás: minden idők legmagasabb színvonalú versenyeket hozó olimpiája volt, ahol a futball kivételével tényleg minden sportágban a világ legjobbjai vetélkedtek. A női 10 ezer métert záró tiszteletkör pedig – a győztes etióp Deraru Tulu (az első fekete női olimpiai bajnok) és a fehérbőrű dél-afrikai ezüstérmes, Elana Meyer tette meg kéz a kézben – reményt adott arra, hogy ezentúl minden egyes olimpia a sport legcsodásabb ünnepe lesz.

A profizmus kora (1996-2004)
1996, Atlanta - szomorú centenárium

Világméretű felháborodást váltott ki a NOB határozata, amely a centenáriumi olimpia helyszínét jelölte ki. Athén helyett ugyanis Atlanta (a Coca Cola székhelye) "nyert", s a tradíciók helyett a pénz világa került ki győztesen a párharcból. A megnyitón 197 ország 10849 versenyzője vonult fel, a szervezők 26 sportág 271 versenyszámában osztottak érmeket. A számok grandiózus volta mellett természetesen a szervezés is remekül sikerült. A szervezők számítása bevált, Atlanta minden idők legsikeresebb olimpiájaként vonult be a történelembe.De mégis megtörtént a baj: mindenkinek a müncheni tragédia rémképe villant fel, amikor a hírügynökségek világgá röpítették a hírt: 1996. július 27-én az atlantai Centennial Olympic Parkban csőbomba robbant, amely 2 embert megölt és 111-et megsebesített.

Az olimpia sztárjai közül kiemelkedett Amy van Dyken, Carl Lewis, Naim Suleymanoglu, Steve Redgrave, Kerry Strug. A magyar csapat ezúttal 212 sportolóval (146 férfi, 66 nő) érkezett az Egyesült Államokba, s azzal a céllal, hogy a hagyományokhoz hűen sikeresen szerepeljen. Kiss Balázs kalapácsvető, Rózsa Norbert, Egerszegi Krisztina, Czene Attila úszó, Kovács István ökölvívó, Kőbán Rita kajakozó és a kenusok, Horváth Csaba és Kolonics György hoztak aranyérmet haza.

Az olimpia éremtéblázatán egyébként az Egyesült Államok végzett az élen (44 arany, 32 ezüst, 25 bronz), megelőzve Oroszországot (26/21/16) és Németországot (20/18/27). Magyarország végül a 12. helyen zárt. Küldöttségünk a 7 aranyhoz négy ezüstöt (Csollány, Güttler, a Csipes, Rajna, Adrovicz, Horváth G. kajak négyes és a Köves, Navarrete, Szabó B. kardcsapat) és tíz bronzot tett hozzá, így a nemzetek éremtáblázatán a 12. helyen zárt. Ha nem számítjuk az 1984-es Los Angeles-i játékokat, amelyiken nem vettünk részt, akkor ezt megelőzően utoljára 1924-ben fordult elő, hogy nem kerültünk be a legjobb tíz nemzet közé.

Az amatőrkorszak végérvényesen befejeződött: a régi időket már csak az idézte, hogy – és ez a mai napig nem változott – az olimpia helyszínein továbbra sem voltak láthatóak reklámtáblák; legalább a kommercializálódás ezen fokáig nem jutott el a NOB, egyébként voltaképpen minden más korlát ledőlt. Ahogy Barcelonában, itt is pályára engedték a legprofibb profikat, az NBA-ben játszó kosárlabdázókat – és immáron senki sem nyomozott azután, hogy egy-egy sportoló keres-e valami pénzt (sportolóként), ami kizárná annak lehetőségét, hogy részt vehessen a játékokon. A 20. század végére kizárólag azoknak volt esélyük a jó szereplésre, akik profi státuszban készültek a versenyekre.

Mint ahogy az is egyértelművé vált, az olimpia immáron nem csupán dicsőséget hozhat, az ötkarikás sikerrel életeket lehet megalapozni, a részvétel tehát már-már egy befektetéssel volt egyenértékű. Ennek megfelelően szinte mindenki jönni akart, ám a NOB-nak be kellett látnia: szakítania kell a hőskor azon hagyományával, hogy bárki, akit hazája elküld a világ legnagyobb sportversenyére, részt vehet a játékokon. Mielőtt teljesen menedzselhetetlenné vált volna az olimpia, 1996-tól bevezették a kvalfikáció intézményét: csapatsportágakban már korábban is működött a szisztéma, ám most egyre több egyéni sportágban is előzetes teljesítményekhez kötötték a részvételt, vagy szintidők elérése vagy különféle versenyek helyezései jogosították fel a sportolókat az atlantai utazásra – azaz többé nem azok mentek, mehettek a játékokra, akiket hazájuk arra érdemesnek tartott. A NOB 300-ban maximálta a kiosztható aranyérmek számát (ez aztán Athénben 301, Pekingben pedig 302 lett), és felső határt húzott a résztvevőknél is: 10 500 sportoló és 7000 kísérő lakhat az olimpiai faluban.

Az olimpia természetesen igazi médiaszenzációvá vált, így a tudósítóknál is limiteket vezettek be, de a sajtóhad még így is túlnő a sportolókén a maga 20 ezres létszámával. Komoly bevételi forrássá vált a jegyértékesítés, avagy egyre színesedtek a versenyeken a lelátók, mind több és több nemzet polgárai áldoztak arra, hogy ne csupán a tévék előtt, hanem a helyszínen szurkoljanak honfitársaiknak. A távolmaradás ma már nem divat: a NOB valamennyi (jelenleg 205) tagországa ég azért, hogy sportolói ott lehessenek (2000-ben egy stadion tombolt, amikor a két koreai csapat kéz a kézben, egy zászló alatt érkezett az arénába) – a megnyitón immáron komoly fejtörést okoz a nemzetek bevonulása, amely az egykori párperces bemasírozásból immáron csaknem másfélórás show-vá lett, ahol az is számít, ki milyen ruhát visel.

Ami az új kor eddigi olimpiáit illeti, Atlanta ugyan nem tudta teljesen kopírozni Los Angeles sikerét – a kormánytámogatás híján túl sok kereskedelmi mellékíz társult a rendezéshez – Sydney viszont tökéleteset alkotott minden tekintetben. A létesítmények, a szervezés, a légkör – minden maga volt a tökély, ugyanakkor minden apró mozzanat azt sugallta, egy tökéletes gépezet üzemel itt, amelyben immáron minden résztvevő egy-egy fontos alkatrész. Míg az 1896-os játékok megszervezése gyakorlatilag sebbel-lobbal néhány hónap alatt történt, addig a 21. század hajnalán egy olimpia „kivitelezése” hétesztendős feladat, immáron százak dolgoznak csupán egy-egy kandidáláson, és több ezren aztán a szervezésen. Olimpiát rendezni immáron nem csak megtiszteltetés, de gazdasági vállalkozás – és nyugodtan mondhatni, országos ügy, nem csupán egy város felfutásának lehetősége. 

2000, Sydney

A 2000. évi nyári olimpiai játékok, hivatalos nevén a XXVII. nyári olimpiai játékok egy több sportot magába foglaló nemzetközi sportesemény volt, melyet 2000. szeptember 15. és október 1. között rendeztek meg az ausztráliai Sydneyben. Ausztrália másodszor rendezhetett nyári olimpiai játékokat. A versenyeken 200 nemzet 10651 sportolója vett részt. Új versenyszámokkal is bővült a program, tékvandó és triatlon mellett új női sportágakkal például súlyemelés, öttusa, vízilabda. Ian Thorpe, Inge de Bruijn, Jenny Thompson, Alekszej Nyemov, voltak sztárok a játékokon. 178 magyar sportoló vett részt a játékokon, Huszonnégy év után újra a magyar férfi vízilabdacsapat (Benedek Tibor, Biros Péter, Fodor Rajnund, Kásás Tamás, Kiss Gergely, Kósz Zoltán, Márcz Tamás, Molnár Tamás, Steinmetz Barnabás, Szécsi Zoltán, Székely Bulcsu, Varga Zsolt és Vári Attila) lett az olimpiai bajnok. Aranyérmet nyert még Csollány Szilveszter tornász, Kolonics György kenuzós, Kovács Ágnes úszó, Nagy Tímea vívó, valamint a kajak kettes (Kammerer Zoltán és Storcz Botond) és a kenu kettes (Novák Ferenc és Pulai Imre), valamint a férfi kajak négyes (Horváth Gábor, Kammerer Zoltán, Storcz Botond és Vereckei Ákos).

Az Egyesült Államok szerezte a legtöbb, 36 aranyat, 2. helyen Oroszország (32 aranyérem), a 3. helyen pedig Kína (28 arannyal) végzett az éremtabellán. Magyarország a 13. helyet szerezte meg a 8 arany-, 6 ezüst- és 3 bronzéremmel.
2004, Athén

A XXVIII. olimpiai játékokat 2004. augusztus 13-ától augusztus 29-éig rendezték meg Görögország fővárosában. A NOB 1997-ben döntött erről; Athén mellett Buenos Aires, Stockholm, Fokváros és San Juan pályázott.

Az olimpiai lángot augusztus 13-án gyújtották meg. Az ókori győzteseket olajágból font koszorúval koronázták meg. Ezt a hagyományt elevenítették meg ezen az újkori olimpián.
Jacques Rogge, az olimpia sportorvosi labor vezetője zéró doppingtoleranciát hirdetett, ez sajnos sújtotta a magyar csapat több tagját is máig tisztázatlan körülmények között fosztották meg bajnoki címétől a kalapácsvető Annus Adriánt és a diszkoszvető Fazekas Róbertet.

A legeredményesebb sportolok ezúttal is az úszók közül kerültek ki, Michael Phelps, Petria Thomas, Natalie Coughin. 
209 sportoló képviselte hazánkat az olimpián. Férfi vízilabdázóink (Biros Péter, Benedek Tibor, Fodor Rajmund, Gergely István, Kásás Tamás, Kiss Gergely, Madaras Norbert, Molnár Tamás, Steinmetz Ádám, Steinmetz Barnabás, Szécsi Zoltán, Varga Tamás, Vári Attila) hozták az első helyet, Nagy Tímea vívó, Majoros István birkózó, Janics Natasa kajakozó, a kajak kettes (Janics Natasa, Kovács Katalin), a férfi kajak négyes (Kammerer Zoltán, Vereczkei Ákos, Storcz Botond, Horváth Gábor), Igaly Diána sportlövő, Vörös Zsuzsanna öttusázó hoztak aranyérmet haza. Összesen 17 érmet, 8 arany-, 6 ezüst- és 3 bronzérmet szerzett Magyarország.

2008, Peking

A 2008-as olimpia - a rendezési jogot Peking kapta - a rekordok és szuperlatívuszok játéka volt. Kína sosem látott, gigantikus befektetésekkel és lenyűgöző létesítményekkel készült a versenyek lebonyolítására. A XXIX. nyári olimpiai játékokat 2008. augusztus 8-ától augusztus 24-éig tartották Pekingben. 28 sportágban, 302 versenyszámban mérték össze tudásukat a sportolók; egy számmal többen, mint négy évvel korábban Athénban. Néhány versenyt más városokban rendeztek: a vitorlázást Qingdaóban, a lovaglást Hongkongban, a labdarúgást Qinhuangdaóban, Sanghajban, Shenyangban és Tianjinben. Az olimpia központi eseményeit a Pekingi Nemzeti Stadionban (Madárfészek) és a Pekingi Nemzeti Vízi Központban (Vizeskocka) tartották.
A két hét alatt több mint 40 világrekord és 130 olimpiai rekord dőlt meg. A rekorderek között is kiemelkedett Michael Phelps amerikai úszó, aki 8 arannyal távozott a játékokról, és Usain Bolt, jamaikai sprinter, aki mindhárom számában világrekordot döntött.

Magyarország összesen 174 sportolója vett részt a játékon, amelyről 11 érmet: 3 arany-, 6 ezüst- és 2 bronzérmet hoztak el a versenyzők. Aranyérmes lett Vajda Attila kenuzó, Janics Natasa, és Kovács Katalin kajakozó, valamint a férfi vízilabda válogatott (Biros Péter, Benedek Tibor, Gergely István, Hosnyánszky Norbert, Kásás Tamás, Kis Gábor, Kiss Gergely, Madaras Norbert, Molnár Tamás, Szécsi Zoltán, Varga Dániel, Varga Dénes, Varga Tamás).

2012, London

A XXX. nyári olimpia programja 2012. július 27-én kezdődik, 2012. augusztus 12-ig tart majd. London lesz az első város a világon, amely háromszor rendezhet újkori nyári olimpiát. 2005. július 6-án a NOB 117. ülésszakán, Szingapúrban választották meg a 2012-es nyári olimpiai játékok házigazdájának Londont. Itt a város a négykörös szavazáson Moszkvát, New Yorkot, Madridot és Párizst előzte meg. A sikeres kampányt Sebastian Coe volt olimpiai bajnok vezette. Az olimpia miatt London számos részét felújítják, ahol a játékokat megrendezik majd.

A játékok kabalafigurái: Wenlock és Mandeville

